Comunicat de presa: Peste 3.000 de candidaţi pentru admiterea în UMF “Carol Davila” din Bucureşti

Pentru concursul de admitere în Universitatea de Medicină şi Farmacie „Carol Davila” din Bucureşti, concurs ce va avea loc miercuri, 24 iulie 2019, începând cu ora 09:00, în domeniile medicină, medicină dentară și farmacie, precum şi la Facultatea de Moaşe şi Asistenţă Medicală (FMAM) s-au înscris 3.058 de candidaţi, dintre care 19 sunt absolvenți care au obținut media 10 la examenul de bacalaureat, iar 31 sunt olimpici naționali sau internaționali. Aceştia, cu excepția celor 31 de olimpici care sunt declarați deja admiși, vor concura pentru ocuparea celor 1.154 de locuri, finanţate de la bugetul de stat și 310 locuri cu taxă scoase la concurs de către Ministerul Educaţiei.

În ceea ce priveşte repartizarea cifrei de şcolarizare pe facultăţi pentru admiterea în anul universitar 2019-2020, aceasta creionează pentru specializarea „medicină” un număr de 360 de credite, pentru o durată de 6 ani de studiu (650 locuri finanţate de la buget şi 200 locuri cu taxă). Pentru specializarea “medicină dentară” regăsim un număr similar de credite, având aceeaşi perioadă de studiu (180 locuri finanţate de la buget şi 74 locuri cu taxă), la facultatea de farmacie , 300 de credite pentru 5 ani de studiu (150 locuri finanţate de la buget şi 20 locuri cu taxă), în timp ce la FMAM , pe segmentul Moaşe şi Asistenţă medicală generală pentru 4 ani de studiu, 240 de credite (95 locuri finanţate de la buget şi 4 locuri cu taxă), iar pentru alte specializări FMAM care însumează 3 ani de studiu şi 180 de credite, au fost repartizate 75 de locuri finanţate de la buget şi 12 de locuri cu taxă, iar alte 4 locuri fiind scoase la concurs pentru absolvenții din centrele de plasament.

La Facultatea de Medicină, peste 2.000 de candidați

Pentru cele 650 de locuri la Facultatea de Medicină s-au înscris 2.002 candidaţi, pentru Facultatea de Medicină Dentară, 448 de candidaţi/180 de locuri, pentru Facultatea de Farmacie, 181 de candidaţi/150 de locuri, iar pentru FMAM (4 sau 3 ani de studiu), 427 de candidaţi/170 de locuri. Pentru candidații ale căror medii de admitere, nu vor permite accederea la studiile universitare de licenţă pe locurile finanţate de la bugetul de stat, sunt puse la dispoziţie alte 310 de locuri cu taxă. Amintim faptul că, anul trecut , la UMF „Carol Davila” au fost scoase la concurs 1.100 de locuri, finanţate de la bugetul de stat pentru care s-au înscris 2.976 de candidaţi, dintre care 12 absolvenți care au obținut media 10 la examenul de bacalaureat, iar 26 olimpici naționali sau internaționali, iar în 2017, la examenul de admitere in Universitatea de Medicină şi Farmacie „Carol Davila” din Bucureşti au concurat 2.996 de candidati pentru ocuparea celor 1.000 de locuri bugetate de catre Ministerul Educatiei.

De menţionat este faptul că, anul acesta, 31 de premianţi ai olimpiadelor naţionale şi internaţionale la discipline precum biologie, fizică sau chimie, au decis să-şi continue performanţa la UMF „Carol Davila”, accederea acestora în Universitate fiind posibilă, conform normelor Ministerului Educaţiei şi Cercetării, fără examen de admitere. Totodată, dintre cei 3.058 de candidaţi care vor intra în concurs, miercuri, 24 iulie 2019, 19 au obţinut nota maximă, 10, la examenul de bacalaureat.

148 de candidați pentru 70 de locuri bugetate pentru Institutul Medico–Militar

În planul de şcolarizare în instituţii militare de învăţământ din cadrul Ministerului Apărării Naționale, pentru Institutul Medico–Militar au fost aprobate 70 de locuri bugetate , pentru anul universitar 2019-2020, repartizate astfel: Medicină-50 de locuri, Medicină Dentară-10 locuri și Farmacie-10 locuri. Admiterea pe aceste locuri se va susţine la aceeaşi dată şi în aceleaşi condiţii de concurs ca şi la facultăţile Universităţii de Medicină şi Farmacie “Carol Davila”. Pentru ocuparea acestor locuri s-au înscris 148 de candidați.

Taxa de studiu stabilită de Senatul UMF “Carol Davila” pentru ciclul de studii universitare de licenţă pentru anul universitar 2019–2020 este de 9000 lei /an de studiu pentru Medicină, Medicină dentară şi Farmacie şi 6000 lei/an de studiu pentru FMAM. Taxa de studiu anuală va fi platită în 3 tranşe (prima tranşă – 50% din taxa anuală, a doua tranşă – 25% din taxa anuală şi a treia tranşă – 25% din taxa anuală).

Despre UMF “Carol Davila”

În 1857 Carol Davila in ccolaborare cu Nicolae Kretzulescu înființează Şcoala Naţionala de Medicina şi Farmacie. Cea mai veche universitate de medicină și farmacie din țară a fost, încă de la început, recunoscută în Franța și Italia, unde s-au format cu precădere primii profesori. Dedicați îndeplinirii misiunii instituției de formare și perfecționare a resurselor umane înalt calificate în domeniul medical, de a promova cercetarea științifică, spiritul și gândirea critică, membrii comunității academice se remarcă prin realizări de ordin profesional și social. De-a lungul timpului, membrii corpului academic al Universității au fost recunoscuți drept personalități ale lumii medicale românești și internaționale.

Articolul Comunicat de presa: Peste 3.000 de candidaţi pentru admiterea în UMF “Carol Davila” din Bucureşti apare prima dată în umfcd.